## A DOKTORI KÉPZÉS FELVÉTELI RENDJE

A szervezett doktori képzésnek egyetemünkön két formája van: a nappali (állami ösztöndíjas vagy önköltséges) és a levelező (önköltséges, munka melletti) forma. Mindkét képzési formára a Tudományos Igazgatóság a felvételi lehetőségeket és a felvétel feltételeit évente együttesen, a tudományterületi doktori tanácsok adatszolgáltatása alapján, tudományterületek és doktori iskolák szerinti bontásban hirdeti meg az országos felvételi tájékoztatóban és az egyetem honlapján.

Szervezett doktori képzésre jelentkezhetnek azok a **magyar és külföldi állampolgárok, akik hazai vagy külföldi egyetemen mesterképzésben szerzett fokozatot és szakképzettséget tanúsító oklevéllel vagy azzal egyenértékű egyetemi szintű végzettséget és szakképzettséget tanúsító oklevéllel rendelkeznek, vagy azt a felvétel évében megszerzik**. A jelentkezőnek rendelkeznie kell **államilag elismert, legalább középfokú** (az Európa Tanács Közös Európai Referenciakeret B2 szintjének megfelelő), **komplex** (szóbeli és írásbeli készséget is igazoló, korábban „C” típusú) vagy azzal egyenértékű honosított **nyelvvizsgával angol nyelvből**. Nyelvvizsgáért felvételi pont nem adható.

Doktori képzésbe csak a www.doktori.hu lapon **országosan meghirdetett témakiírásokra** történő **jelentkezéssel, sikeres felvételi bizottsági meghallgatás után** lehet bekerülni.

A felvételi jelentkezési lap elektronikus formában elérhető a PhD Irodán, illetve a doktori iskoláknál**. A felvételi jelentkezés határideje május 15., keresztféléves képzés esetén november 15.**

A felvétel követelményei úgy kerültek meghatározásra, hogy biztosítsák a felvett hallgatók megfelelő előképzettségét és a kutatómunkához való pozitív hozzáállását. Legfontosabb követelmények a jó minőségű diploma, a magas szintű nyelvtudás, a kiemelkedő Tudományos Diákköri munka, az átgondolt kutatási program és a kutatási feltételek rendelkezésre állása. Ez utóbbi a témavezető szakmai kompetenciáját és a kutatási infrastruktúrát foglalja magában.

**A felvételi pontozás rendszere**

Az ODT-hoz tartozó iskolákba jelentkezők **egységes felvételi eljáráson** mennek keresztül (részleteket ld. alább). Csak a DI vezetése által előzőleg ellenőrzött és a DI vezető támogató aláírásával ellátott jelentkezés adható be.

|  |  |
| --- | --- |
| **I. Tanulmányi eredmény** | |
| **(lezárt tanulmányi félévek átlaga# - 3.5) \* 20**  *# maximum 10 félév, MSc diploma esetén maximum 4 félév* | maximum **30 pont** |
| **II. Tudományos munka *(maximum 30 pont):*** | |
| **Elsőszerzős referált *(in extenso)* folyóirat közlemény (idegen nyelvű)** | **30 pont** |
| **Elsőszerzős referált *(in extenso)* folyóirat közlemény (magyar)** | **20 pont** |
| **OTDK díjazott előadás (első szerzős), I-III. helyezés** | **20 pont** |
| **Nem elsőszerzős referált folyóirat közlemény (idegen nyelvű)** | **15 pont** |
| **Elsőszerzős, nem helyi és nem TDK előadás (idegen nyelvű),** | **15 pont** |
| **Elsőszerzős, nem helyi és nem TDK előadás** | **10 pont** |
| **Elsőszerzős, nem helyi és nem TDK poszter** | **10 pont** |
| **Nem elsőszerzős referált folyóirat közlemény (magyar nyelvű)** | **10 pont** |
| **Elsőszerzős nem díjazott OTDK előadás** | **10 pont** |
| **Nem elsőszerzős, nem TDK előadás, poszter** | **3 pont** |
| **Elsőszerzős TDK előadás** | **5 pont** |
| **Elsőszerzős pályamunka** | **5 pont** |
| **III. Kutatási téma** | |
| ***értékelést lásd alább*** | maximum **40 pont** |

A ***pontozás*** az alábbi elvek mentén történik:

* Kutatási terv (0-5-10 pont)
* A jelölt szakmai felkészültsége (0-5-10 pont)
* A téma kidolgozásának szakmai feltételei (max. 15 pont) – témavezető tudományos teljesítménye, kutatási forrásai és a PhD képzésben elért eredményei
* További 5 pontról az ODT dönt pontegyenlőségek, iskolák közötti aránytalanságok